Applika għall-Premju Karlu Manju għaż-Żgħażagħ Ewropej 2021! Għandek bejn 16 u 30 sena u qed taħdem fuq proġett b'dimensjoni Ewropea? Applika għall-Premju Karlu Manju għaż-Żgħażagħ 2021 u irbaħ fondi biex tkompli tiżviluppa l-inizjattiva tiegħek! Il-Premju Karlu Manju għaż-Żgħażagħ Ewropej jingħata kull sena mill-Parlament Ewropew u mill-Fondazzjoni tal-Premju Internazzjonali Karlu Manju ta' Aachen bħala rikonoxximent għal proġetti li jsiru miż-żgħażagħ u li jkollhom dimensjoni Ewropea qawwija. L-applikazzjonijiet għall-2021 jibdew jintlaqgħu fid-9 ta' Novembru u jibqgħu miftuħin sal-1 ta' Frar 2021. Il-premju It-tliet proġetti rebbieħa se jintagħżlu minn total ta' sebgħa u għoxrin proġett innominati minn ġuriji nazzjonali f'kull pajjiż tal-UE. L-ewwel premju huwa ta' EUR 7500, filwaqt li t-tieni u t-tielet premju huma ta' EUR 5000 u ta' EUR 2500 rispettivament. Jekk is-sitwazzjoni tippermetti dan, ir-rappreżentanti tas-27 proġett rebbieħ nazzjonali se jiġu mistiedna f'Aachen, il-Ġermanja, f'Mejju 2021 fejn se ssir iċ-ċerimonja tal-premjazzjoni. Ir-regoli Biex ikunu eliġibbli, il-proġetti jridu jissodisfaw il-kriterji li ġejjin: jippromwovu l-komprensjoni Ewropea u internazzjonali; irawmu sens komuni ta' identità Ewropea u integrazzjoni; iservu ta' mudell għaż-żgħażagħ li jgħixu fl-Ewropa; joffru eżempji prattiċi ta' Ewropej li jgħixu flimkien bħala komunità waħda. Aqra aktar informazzjoni fuq is-sit web tal-Premju. Għal aktar informazzjoni, ibgħat email fuq: ECYP2021@EP.europa.eu . Il-Premju Karlu Manju għaż-Żgħażagħ Ewropej 2020 Minħabba l-pandemija, iċ-ċerimonja tal-premjazzjoni li kellha sseħħ f'Mejju 2020 ma setgħetx issir. Il-ġuriji nazzjonali għażlu r-rebbieħa nazzjonali iżda r-rebbieħa Ewropej għadhom mhumiex magħrufa. Ir-rebbieħa Ewropej jitħabbru f'Aachen - għalhekk kemm ir-rebbieħa tal-2020 kif ukoll dawk tal-2021 se jirċievu l-premjijiet tagħhom fl-2021. Fl- 2019 , il-premju ewlieni ngħata lil programm tar-radju għall-istudenti u l-professjonisti żgħażagħ bl-isem "Radiophonica IT". It-tieni premju ngħata lill-proġett Finlandiż "Your European Citizenship", li permezz tiegħu n-nies setgħu jitgħallmu dwar il-kulturi Ewropej u l-mod kif jittieħdu d-deċiżjonijiet fl-UE. It-tielet premju ngħata lill-organizzazzjoni Muslims Against Antisemitism mill-Awstrija. Aqra aktar dwar ir-rebbieħa hawnhekk . Mill-midja soċjali Ingħaqad mad-diskussjoni fuq il-midja soċjali permezz tal-hashtag #ECYP2021. Kalendarju Skadenza għall-applikazzjonijiet: l-1 ta' Frar 2021 Għażla tar-Rebbieħa Nazzjonali: Sal-15 ta' Marzu 2021 Ċerimonja tal-Premjazzjoni Aachen: Il-11 ta' Mejju 2021 Għal aktar informazzjoni Formola ta' reġistrazzjoni Is-CYP fuq Twitter Is-CYP fuq Instagram Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF